राहुल नहीं होंगे प्रधानमंत्री पद के उम्मीदवारभारतीय जनता पार्टी के प्रवक्ता कैप्टन अभिमन्यु ने बीबीसी से कहा, ''पूरे देश में कांग्रेस के ख़िलाफ़ जो वातावरण है, वो उनके अपने कुशासन और कुकर्मों के कारण है. कांग्रेस का नेतृत्व सवा सौ करोड़ जनता के आक्रोश का सामना करने की हिम्मत नहीं जुटा पा रहा है. कांग्रेस की मानसिकता हारी हुई फ़ौज की तरह है जिसका नेतृत्व करने की कोई हिम्मत नहीं कर रहा है.''उन्होंने कहा, ''प्रधानमंत्री मनमोहन सिंह ख़ुद कह चुके हैं कि वो इस बार प्रधानमंत्री पद की दौड़ में नहीं हैं, और कोई नेतृत्व करने के लिए तैयार नहीं है.''समाचार एजेंसी पीटीआई के मुताबिक़, भारतीय जनता पार्टी ने कहा कि कांग्रेस राहुल गांधी को प्रधानमंत्री पद का उम्मीदवार घोषित करती तो उनकी तुलना नरेंद्र मोदी से की जाती, जिनके मुक़ाबले राहुल गांधी कहीं नहीं ठहरते हैं.वहीं भाजपा अध्यक्ष राजनाथ सिंह का कहना है कि कांग्रेस के इस फैसले से संकेत मिलता है कि उन्होंने मान लिया है कि नरेंद्र मोदी अगले प्रधानमंत्री होंगे.राज्यसभा में विपक्ष के नेता अरुण जेटली ने कहा कि कांग्रेस का ये फ़ैसला बताता है कि उसने वास्तविकता को स्वीकार कर लिया है.अरुण जेटली ने कहा, ''मुझे लगता है कि ये वास्तविकता को स्वीकार करने वाली बात है कि क्योंकि कांग्रेस जानती है कि वह सरकार नहीं बना पाएगी.''जेटली का कहना है, ''ऐसे में प्रधानमंत्री पद के लिए किसी उम्मीदवार के नाम की घोषणा करने का क्या ज़रूरत है. मुझे लगता है जो भी पार्टी इस तरह का निर्णय लेती है, वो वास्तविकता पर ज़ोर देती है.''उल्लेखनीय है कि कांग्रेस महासचिव जनार्दन द्विवेदी ने गुरुवार को पत्रकारों से कहा कि कांग्रेस पार्टी 2014 के आम चुनावों से पहले प्रधानमंत्री पद के नाम की घोषणा नहीं करेगी. उन्होंने कहा कि पार्टी राहुल गांधी के नेतृत्व में आम चुनाव लड़ेगी.राहुल की भूमिका के बारे में बताते हुए जनार्दन द्विवेदी ने कहा कि कांग्रेस के प्रचार अभियान का नेतृत्व राहुल गांधी ही करेंगे.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)